تنتاخب يوم أمس السبت الاعلامي المعروف رشيد الصباحي، رئيسا لنادي الصحافة بالمغرب للمرة الثانية على التوالي ، من بعد ما تم التصويت عليه من طرف 13 عضوا امام المنافسة ديالو مليكة حاتم لي صوت عليها 6 ديال الاعضاء فالجمع العام العادي ديال النادي. وقال الصباحي في تصريح خاص ب”كود”، انو سعيد باعادة الانتخاب ديالو على رأس النادي لي كيتعتبر احد الهيئات المهمة اللي كتضمن المساهمة في النقاش الجاد لتطوير القطاع . واكد الصباحي ل”كود” ان الجمع تبدل فيه القانون الاساسي واعادة الهيكلة ديال المكتب، قبل مناقشة مجموعة ديال المواضيع الللي كتهم الصحافة، والاكراهات اللي كيعيشها، وهادشي من خلال نقاشات ساخنة. وزاد الرئيس ديال نادي الصحافة ل”كود” انو جمعية الهدف منها التواصل بين المهنيين والمساهمة في الحوار العمومي وماشي بديل لاي هيئة مهنية او نقابة، وانو كيهدف اساسا لرفع مستوى ديالو باش يحاكي اندية بحالو في كبريات الدول. وقال الصباحي انو عازم على اعادة النادي للمجد ديالو كفضاء للصحافيين والمثقفين في اطار اعلامي كيطور الحوار العمومي بعيدا عن التقاطبات والاختلافات النقابية والسياسية. 
مرة اخرى: رشيد الصباحي رئيسا لنادي الصحافة. ها اولوياتو كيف قدمها ل”كود”